**Jegyzőkönyv**

**Készült:** A Bőcsi Horgászegyesület Közgyűlésén

**Időpont:** 2023.02.03. 1700

**Helyszín:** Bőcs, Faluház-Tekepálya

**Jelenlévők:** 80 fő tagból jelen van 41 fő egyesületi tag (1. sz. melléklet)

Levezető elnök: Baló Attila egyesületi elnök

Baló Attila egyesületi elnök: A Bőcsi Horgászegyesület közgyűlését megnyitja. Szeretettel köszönti a megjelent tagokat. Megállapítja, hogy a közgyűlés határozatképes, mivel a jelenléti ív szerint 80 fő tagból 41 fő jelent meg. A jegyzőkönyv vezetésére Baló Attilánét, hitelesítőknek pedig Silye Lajost és Hudák Bélát javasolja.

Szavazás:

Jegyzőkönyvvezető és a hitelesítők személyét 41 fő igen szavazattal a közgyűlés egyhangúlag elfogadta.

Baló Attila egyesületi elnök: Ismerteti a napirendi pontokat:

Napirendi pontok:

1., Az egyesület elnökének beszámolója a 2022. évről

(egyesület gazdálkodása, egyesület rendezvények, haltelepítések, fogási eredmények.)

(előadó: Baló Attila elnök)

2., Beszámoló az elvégzett társadalmi munkáról, tóőrzésről, ennek tapasztalatairól

(előadó: Sós János elnökségi tag)

3., Az felügyelő bizottság elnökének beszámolója

(előadó: Galuska Tamás felügyelő bizottsági tag)

4., A fegyelmi bizottság elnökének beszámolója

(előadó: Móricz István fegyelmi bizottság elnöke)

5., Alapszabály módosítási javaslat

(előadó: Baló Attila elnök)

6., A 2023-es évi pénzügyi és telepítési terv

(előadó: Baló Attila elnök)

7., Jelölő bizottság választása

(előadó: Baló Attila elnök)

8., Egyebek

Van-e más javaslat a napirendi pontokra? Mivel nincs, szavazásra tesz indítványt.

Szavazás:

A Napirendi pontokat 41 fő igen szavazat mellett a közgyűlés egyhangúlag elfogadta.

1. **Napirendi pont:**

Az egyesület elnökének beszámolója a 2022. évről

(egyesület gazdálkodása, egyesület rendezvények, haltelepítések, fogási eredmények.)

(előadó: Baló Attila elnök)

Köszönti a jelenlévő horgásztársakat. Ismerteti a tervezett és megvalósított rendezvényeket.

Rendezvények:

Közgyűlés 2022.01.21-én volt. Elnökségi ülést az eltelt időszakban 5 alkalommal tartottunk.

Jegyzőkönyvek a honlapon elérhetőek, bárki megnézheti.

Társadalmi munka: 2022.04.09. Sós János részletezi majd beszámolójában.

Horgászverseny:

3 versenyt terveztünk, de érdeklődés hiányában a Horgászpárbaj és a 24 órás csapatverseny elmaradt. Csak a hagyományos horgászversenyünk lett megrendezve 2022.06.11-én, melyen 12 csapat vett részt.

Gazdálkodás: (2. sz.melléklet alapján)

Nyitó pénzkészlet 2022.01.01.: 636.367 Ft

Bevételek: 1.315.200 Ft

Kiadások: 1.226.500 Ft

Záró pénzkészlet 2022.12.31.: 1.643.220 Ft

Az adó 1%-ból származó bevétel sajnos az idén csak 90.375 Ft volt, jóval kevesebb az előző évinél. Kéri a tagtársakat, hogy többen gondoljanak az egyesületre és éljenek ezzel a támogatási formával.

Telepítések: (3.sz melléklet alapján)

A tervezett telepítések csak részben valósultak meg.

Összesen: 2170 kg ponty 2.910.075 Ft

Köszönetét fejezi ki a Polgármesteri Hivatal felé, mivel a mezőőr nagyban segítette a telepítések után és az egész idény alatt a tó felügyeletét. Sokszor kint volt, így segítette a biztonságot, gátolta az illetéktelenek jelenlétét.

Fogások:

Az adat nem teljes, mert nem kaptam meg az összes fogási naplót. Aki máshol váltotta ki az idei engedélyét annak a fogásait, jelenleg nem látom, de majd később a MOHOSZ felületén meg tudom nézni.

Ponty: 447 db 1148,8 kg

Amúr: 78 db 205,4 kg

Csuka: 1 db 3 kg

Keszegfélék: 2 db 2 kg

Kárász: 1 db 1kg

**Összesen: 528 db 1357,2kg**

Ebből vendégek:

Két vendégjegyet nem adott le Ábel László, így erről nincs adat.

Ponty: 43 db 86,2 kg

Amur: 14 db 36,1 kg

**Összesen: 57 db 118,7 kg**

Engedély váltás:

78 fő felnőtt, 2 ifjúsági és 11 gyerek váltott területi engedélyt 2023. évre.

Vendégjegyek: 2022-ben 48 db került értékesítésre, 2 db-ot Ábel László tagtársunk nem adta le. Aki a vendégjegyet nem adta le a horgászati szabályzat értelmében 2023-ban vendéget nem hívhat. Erről az elnökségi határozatot BŐVÍZ Kft-hez eljuttatjuk.

Pályázati tevékenység:

A korábbi évektől eltérően már nem csak a halgazdálkodásra jogosultaknak írták ki pályázatot, hanem a vízterülettel nem rendelkező egyesületek is pályázhattak. Eddig ezért nem volt sikeres pályázatunk. 2022-ben a NEAG-KP-1-2023 kódszámú Helyi és területi hatókörű civil szervezetek egyszerűsített támogatása 2023 című pályázatra nyújtottunk be igényt, melyen 350.000 Ft összegű vissza nem térítendő támogatást nyertünk el. Ezt az összeget a horgászversenyek lebonyolítására és díjazására kívánjuk fordítani.

A beszámoló elhangzása után felkéri a tagokat kérdésekre, hozzászólásokra. Mivel hozzászólás nem érkezett szavazásra bocsátja a beszámolót.

Szavazás:

A beszámolót 41 fő igen szavazat mellett a közgyűlés egyhangúlag elfogadta.

**1/2023. közgyűlési határozat**

A közgyűlés a beszámolót egyhangú szavazással elfogadta.

1. **Napirendi pont:**

Beszámoló az elvégzett társadalmi munkáról, tóőrzésről, ennek tapasztalatairól.

(előadó: Sós János elnökségi tag)

Megköszöni mindenkinek, aki rendszeresen kijárt őrizni a tavat. A beíró füzetet sajnos valaki elvitte. Az őrzés ne csak sötétedésig legyen, hanem 23-24 óráig. A társadalmi munka napján sajnos nagyon rossz idő volt, de kérem, hogy legyünk őszinték: ne írjunk be mást, aki nem volt jelen. Három tóőrzési alkalom volt, amivel ki lehetett váltani a társadalmi munkát. A társadalmi munka kiváltására való pótlást 3 fő teljesítette, akivel én kimentem és kiadtam az elvégzendő munkát. Kérném, hogy legyetek aktívabbak.

Baló Attila: Van-e kérdés az elhangzottakhoz?

Volt egy javaslat: Lehetne a beírás helyett alkalmazni a biztonsági őrök által használt alkalmazást, melyhez két csipogó beszerzése is kellene. Elintézhetjük, hogy a korábbi helyén a volt tsz portáján legyen elhelyezve. A költsége talán 100.000 Ft körüli lenne. A tagok hozzájárulnak-e a megvalósításhoz?

Krabák János: Szerintem jó lenne, csináljuk meg.

Baló Attila: Szavazzuk meg, hogy a tagság megbízza a vezetőséget a tervezett beruházás előkészítésével!

Szavazás:

2 fő ellenszavazattal és 4 fő tartózkodás mellett a közgyűlés elfogadta a javaslatot.

**2/2023. közgyűlési határozat**

A közgyűlés a beszámolót és a tervezett beruházást 2 fő ellenszavazattal, 4 fő tartózkodása mellett megszavazta. Megbízta a vezetőséget a tervezett beruházás előkészítésével.

Boncsér Attila: Mi nem vagyunk biztonsági őrök, nem lehet ráerőltetni az emberekre az őrzést.

Baló Attila: Ezt a felvetést a szavazás előtt kellett volna feltenni és nem utána.

Sós János: A tóőrzés nem egyenlő a társadalmi munkával. Javaslom, hogy válasszuk külön és legyen az elmaradt társadalmi munka díja 10.000 Ft, az elmaradt tóőrzések díja 30.000 Ft. Természetesen az elmaradt alkalmakat egyéni egyeztetés mellett pótolni lehessen.

Krabák János: A korábbi rendszer jobban működött. Voltak brigádok és a brigádvezető koordinálta az őrzést.

Baló Attila: Egyetért az elhangzott a pótlás összegére vonatkozó felvetéssel, válasszuk külön a tóőrzést és a társadalmi munkát, de mindenképpen pótolni lehessen.

Krabák János: A jelenlegi gazdasági helyzetben sok ez a költség.

Baló Attila: A tiszaújvárosi kikötőnél levő egyesületben a 24 órás őrzés van rendszeresítve. Aki nem teljesíti alkalmanként 14.000 Ft befizetésére van kötelezve.

Boncsér Attila: Kérdés, hogy legyen-e kötelező az őrzés, vagy legyen önkéntes?

**17:39 érkezett 1 fő, jelen van 42 fő tag**

Baló Attila: Minél többet vagyunk lent az jó, vagy vegyünk fel inkább egy halőrt a bérével és a járulékokkal? Szerintem az aktív részvétel jobb megoldás.

Móricz István: Mindenkinek tenni kell annak érdekében, hogy ne lopják el a halat. Vegyük ezt komolyan. Legyen csoportvezető, a tagok tudjanak cserélni.

Baló Attila: Legyenek csoportok, de ne névsor szerinti elosztásban. Sós János alakítsa ki a csoportokat.

Sós János: A korábbi rendszerben sem működött ez, mivel csak 2 csoport oldotta meg rendesen a feladatot 4 csoport pedig nem.

Boncsér Attila: Nem lehet kötelezni senkit, hogy lemenjen őrizni. Menjen ki az, aki akar.

Baló Attila: További felvetések hiánya után szavazásra bocsájtja a kérdést. Sós János javaslata szerint legyen az elmaradt társadalmi munka díja 10.000 Ft, az elmaradt tóőrzések díja 30.000 Ft. de pótlás megoldható legyen egyéni egyeztetéssel.

Szavazás:

1 fő ellenszavazattal és 1 fő tartózkodás mellett a közgyűlés elfogadta a javaslatot.

**3/2023. közgyűlési határozat**

A közgyűlés 1 fő ellenszavazattal, 1 fő tartózkodása mellett megszavazta, hogy az elmaradt társadalmi munka térítési díja egységesen 10.000 Ft, az elmaradt tóőrzések díja 30.000 Ft legyen.

Baló Attila: Legyen egyéni jelentkezés Sós Jánosnál 2023.02.28-ig az egyéni érdekek figyelembe vételével, János elkészíti a beosztást.

Szavazás:

0 fő ellenszavazattal és 3 fő tartózkodás mellett a közgyűlés elfogadta a javaslatot.

**4/2023. közgyűlési határozat**

A közgyűlés 3 fő tartózkodása mellett megszavazta, hogy Sós János 2022.02.28-ig készítse el a tóőrzés beosztását.

1. **Napirendi Pont:**

A felügyelő bizottság beszámolója

(előadó: Galuska Tamás felügyelő bizottsági tag)

Köszönti a jelenlévő horgásztársakat. Tóbis Gábor felügyelő bizottsági elnök által készített beszámolót ismerteti. (4.sz melléklet)

Az egyesület működése az elmúlt évben törvényes és szakszerű volt. A közgyűlési- és a vezetőségi ülések jegyzőkönyve nyilvános. A honlapon megtekinthető. Az egyesület gazdálkodása szabályos, a számlák megfelelőek, hiányosságot nem tártunk fel. Az éves gazdálkodás megfelelő volt.

Baló Attila: A beszámoló elhangzása után felkéri a tagokat kérdésekre, hozzászólásokra a beszámolóval kapcsolatban. Mivel hozzászólás nem érkezett szavazásra bocsátja a beszámolót.

Szavazás:

A beszámolót 42 fő igen szavazat mellett a közgyűlés egyhangúlag elfogadta.

**5/2023. közgyűlési határozat**

A közgyűlés a Felügyelő Bizottság beszámolóját egyhangú szavazással elfogadta.

1. **Napirendi Pont:**

A fegyelmi bizottság elnökének beszámolója

(előadó: Móricz István fegyelmi bizottság elnöke)

Köszönti a jelenlévő horgásztársakat. Bejelenti, hogy fegyelmi ügy az eltelt évben nem volt, így a bizottság részéről nincs miről beszámolnia. Legyen ez így továbbra is. A fogási naplók vezetése néhány esetben nem volt megfelelő, javítása nem megengedett. Ez 1-3 év eltiltással járhat. Sajnos 3 esetben javítással találkoztunk. Kérem, hogy ezt mindenki mellőzze.

Baló Attila:

Az interneten megtekinthetitek a jelenleg érvényes horgászrendet, az új fogási napló végén is megtaláljátok a változásokat. Ezeket be kell tartani, hogy elkerüljétek az eltiltást.

Megköszöni a beszámolót és felkéri a tagokat kérdésekre, hozzászólásokra a beszámolóval kapcsolatban. Mivel hozzászólás nem érkezett szavazásra bocsátja a beszámolót.

Szavazás:

A beszámolót 1 fő tartózkodása mellett közgyűlés elfogadta.

**6/2023. közgyűlési határozat**

A közgyűlés a Fegyelmi Bizottság beszámolóját 1 fő tartózkodása mellett elfogadta.

1. **Napirendi pont:**

Baló Attila elnök javaslatot terjeszt elő a következő két napirendi pont cseréjére. A 2023-as évi pénzügyi terv és telepítési terv megvitatását javasolja a további pont előtt.

Szavazás:

A napirendi pont cseréjét a közgyűlés egyhangúlag elfogadta.

A 2023-as évi pénzügyi- és telepítési terv:

(előadó: Baló Attila elnök)

A 2023-as évi pénzügyi terv és a haltelepítési terv ismertetése (5. – 6. sz. melléklet)

A pénzügyi tervezet indoklása: Pályázatot tudtunk beadni, mivel most nem kötötték a vízhasználathoz a kiírást. A versenyek színvonalának emelésére, díjazásra lehet fordítani a vissza nem térítendő támogatást. 350.000 Ft összeget nyertünk, mellyel nívósabbá tehetjük a versenyünket.

Haltelepítési tervünk 24 q halról szól, ami 4.850.000 Ft költséget takar. Itt szeretnék köszönetet mondani a helyi önkormányzatnak a korábbi telepítések finanszírozásáért.

Kérdések, hozzászólások a tervezethez?

Mecsei József: Ha 80 fő a tagság, miért 720.000 Ft a tagdíjbevétel?

Baló Attila:

Pontos adatok: 720.000 Ft tagdíj mivel a gyermekek és a 70 év fölöttiek nem fizetnek

További kérdések, hozzászólások a tervezethez?

Mivel hozzászólás nem érkezett szavazásra bocsátja a tervezeteket.

Szavazás:

A tervezeteket 42 fő igen szavazat mellett a közgyűlés egyhangúlag elfogadta.

**7/2023. közgyűlési határozat**

A közgyűlés a 2023. évi pénzügyi és haltelepítési tervez egyhangú szavazással elfogadta.

1. **Napirendi pont:**

Alapszabály módosítási javaslatok

(előadó: Baló Attila elnök)

Egyeztetett a vezetőség és a jegyző az alábbi pontok módosításáról:

9.1.1/b pont: „a közgyűlésre a tagokat írásban kell meghívni.” A magas postaköltség miatt a közgyűlés összehívásának rendjét módosítani kellene. Módosítási javaslat: a közgyűlés meghívóját a honlapján közzéteszi és email-ben a tagoknak megküldi. A 9.1.1/b pont további feltételei a meghívó tartalmára nem változnak. Ezt az alapszabályban is kell rögzíteni.

Javalat, hozzászólás? Nem érkezett javaslat.

Szavazás:

A javaslatot 2 fő tartózkodása mellett közgyűlés elfogadta.

**8/2023. közgyűlési határozat**

A közgyűlés az egyesület Alapszabályának 9.1.1/b pontját 2 fő tartózkodás mellett az alábbiak szerint módosítja: **a közgyűlés meghívóját a honlapján közzéteszi és email-ben a tagoknak megküldi.**

9.2.1 pont: Az alapszabályban az szerepel, hogy az elnökség elnökét maga választja közül, illetve, hogy az elnökség és a tisztségviselőket a közgyűlés két év időtartamra választja. A Miskolci Törvényszék a változás bejegyzés során kifogásolta, hogy a titkárt is a megválasztott elnökség választotta meg. Kérte ennek alapszabályban történő rendezését. Az elnökség javasolja a választások lebonyolításának időtartamát 5 évre történő módosítását az elnökség és a tisztségviselők vonatkozásában, illetve, hogy a titkárt is a megválasztott elnökség választja meg tagjai közül.

Javalat, hozzászólás? Nem érkezett hozzászólás vagy javaslat.

Szavazás:

A javaslatot 1 ellenszavazat és 2 fő tartózkodása mellett közgyűlés elfogadta.

**9/2023. közgyűlési határozat**

A közgyűlés az egyesület Alapszabályának 9.2.1 pontját 1 fő ellenszavazattal, 2 fő tartózkodás mellett az alábbiak szerint módosítja: **Az elnökség elnökét és titkárát maga választja meg tagjai közül.**

**A közgyűlés mind az elnökség tagjait, mind a tisztségviselőket öt év időtartamra választja.**

9.2.2.1 pont: A vezetőségi ülések határozatképességének meghatározásában anomália van. Eddig az volt a szabály, hogy csak akkor határozatképesek, ha mindenki jelen van. Ez nem mindig megoldható, hiszen bárkinek lehet problémája. Javasoljuk, hogy a határozatképesség szabálya 50%+ 1 főlegyen.

Javalat, hozzászólás? Nem érkezett hozzászólás vagy javaslat.

Szavazás:

A javaslatot 42 fő igen szavazat mellett a közgyűlés egyhangúlag elfogadta.

**10/2023. közgyűlési határozat**

A közgyűlés az egyesület Alapszabályának 9.2.2.1 pontját egyhangú szavazással az alábbiak szerint módosítja: **Az elnökség határozatképes, amennyiben a tagok 50 %-a + 1 fő jelen van, határozatát nyílt szavazással hozza meg.**

9.2.4 pont: Az elnökségi ülések összehívását az alapszabály havonta határozta meg. Ezt töröljük, és legyen helyette a negyedévente meghatározás. Ilyen kis egyesületnél nincs értelme a havi elnökségi ülések megtartására.

Javalat, hozzászólás? Nem érkezett hozzászólás vagy javaslat.

Szavazás:

A javaslatot 42 fő igen szavazat mellett a közgyűlés egyhangúlag elfogadta.

**11/2023. közgyűlési határozat**

A közgyűlés az egyesület Alapszabályának 9.2.4 pontját egyhangú szavazással az alábbiak szerint módosítja: **Az elnökség szükséghez képest-de legalább negyedévente egyszer-tart ülést, melyet az Elnök hív össze.**

10.1.4.1 pont: Az elnökség javasolja, hogy a határozatokat ne körlevélben, hanem a honlapon közétéve és e-email formában megküldve közölje a tagság felé.

Javalat, hozzászólás? Nem érkezett hozzászólás vagy javaslat.

Szavazás:

A javaslatot 2 fő tartózkodása mellett közgyűlés elfogadta.

**12/2023. közgyűlési határozat**

A közgyűlés az egyesület Alapszabályának 10.1.4.1 pontját 2 fő tartózkodás mellett az alábbiak szerint módosítja: **Az elnökség a tagságra vonatkozó határozatait a honlapon közzé teszi, illetve email-ben közli az érintettekkel, az elnökségi ülést követő 15 napon belül.**

13.1 b pont: Fegyelmi Bizottság megválasztásánál az elnökség javasolja, hogy az egyéb tisztségviselőkre vonatkozó szabályok legyenek érvényesek. Javasoljuk, hogy a Fegyelmi Bizottság mandátuma is 5 évig legyen érvényes. A jelenlegi alapszabály szerint a megválasztott fegyelmi bizottságot határozatlan időre választja a közgyűlés.

Javalat, hozzászólás? Nem érkezett hozzászólás vagy javaslat.

Szavazás:

A javaslatot 42 fő igen szavazat mellett a közgyűlés egyhangúlag elfogadta.

**13/2023. közgyűlési határozat**

A közgyűlés az egyesület Alapszabályának 13.1 pontját egyhangú szavazással az alábbiak szerint módosítja: **Az egyesület 5 évre választott szerve, mely áll az elnökből és tagból.**

1. **Napirendi pont:**

Jelölő bizottság választása

(előadó: Baló Attila elnök)

Ez azért lenne fontos, hogy a választást lebonyolító közgyűlés előtt már a bizottság a tagság által javasolt jelölteket terjessze elő. A jelenlegi vezetőségre is lehet javaslatot tenni, de új vezetőséget is választhatunk. Az elnökségnek a következő választások lebonyolításához van javaslata jelölő bizottsági elnökre, tagokra. Javasoljuk Szabó Zoltánt, Mertus Csabát és Krabák Jánost. Mivel Szabó Zoltán nincs jelen, most kellene új javaslatot tenni. A jelölő bizottság tagjainak munkája a tagság megkérdezése a jelöltekről, a jelölő lista felállítása. Aki a bizottságban részt vesz, az nem lehet vezetőségi tagjelölt.

Krabák János: Nem vállalom a feladatot, mivel jelöltetni szeretném magamat a vezetőségbe.

Baló Attila: Szavazásra bocsájtom a javaslatot: Mivel nem sikerült a jelölő bizottságot felállítani a következő közgyűlés feladata lesz a bizottság megválasztása. Az akkor jelen levő tagok közül lehet majd a bizottságot megválasztani és a jelöltek is csak a jelen levők közül kerülhetnek ki.

Szavazás:

A javaslatot 42 fő igen szavazat mellett a közgyűlés egyhangúlag elfogadta.

**14/2023. közgyűlési határozat**

A közgyűlés egyhangú szavazással döntött arról, hogy a jelölőbizottságot a következő közgyűlésen választja meg.

1. **Napirendi pont**

Egyebek:

Csontos Bence községi jegyző:

Köszönti a megjelenteket. Ismerteti, hogy az önkormányzat részt vesz egy 2019-ben kiírt turisztikai pályázaton, melyen 50%-os finanszírozás mellett 3 fős 3\*-os szálláshely kialakítását tették lehetővé. Ebben a pályázatban a vendégek számára horgászati lehetőséget is biztosítani kellene. A horgásztó az önkormányzat kezelésében van, így az ide látogató vendégeknek vendégjegy váltására kellene lehetőséget biztosítani. A horgászatra való feltételek meglétével, tagság felügyelete mellett, a Polgármester engedélyével kérem biztosítani a vendégek számára vendégjegy váltását.

Baló Attila: Mivel az önkormányzat eddig is sokat segített az egyesületnek, támogatom a javaslatot. A szállásra érkező vendégek, akik rendelkeznek a megfelelő feltételekkel, válthassanak vendégjegyet.

Szavazás:

A javaslatot 42 fő igen szavazat mellett a közgyűlés egyhangúlag elfogadta.

**15/2023. közgyűlési határozat**

A közgyűlés egyhangú szavazással döntött arról, hogy az Bőcsi Önkormányzati szállásra érkező vendégeknek, akik rendelkeznek a horgászat személyi feltételeivel, horgászati lehetőséget biztosít a tavon. A vendégjegyeket a Bőcsi Önkormányzat adja ki.

Baló Attila: Megkérdezi az egyesület tagságát, hogy van-e még olyan téma, amit a közgyűlésen meg kellene beszélni?

Krabák János: Az alapszabály értelmezésében vetek fel kérdést: A közgyűlés elfogadta az alapszabályt és a horgászrendet, a vezetőség változtatást tett.

Baló Attila: Az alapszabályban és a horgászrendben nem történt módosítás. A közgyűlések közötti időszakban az ügyek intézésére az elnökség jogosult. Felolvasom az alapszabály ide vonatkozó részeit. Nem lehet minden határozathoz közgyűlést összehívni. Lásd, most is csak éppen meg volt a határozathozatalhoz szükséges létszám. Egy egyesület nem működhet úgy, ha tagság nem bízik az általuk választott vezetésben.

Krabák János: Miért nem kérdezik meg a tagságot a változtatásokról?

Baló Attila: Az elnökség nem változtatott semmit, a tagdíjemelés kérdése kényszerhelyzetből adódott, és az elvihető hal mennyisége maradt az eredeti.

Krabák János: Miért kellett letiltani az etetést?

Baló Attila: A vízminőségi vizsgálat indokolta a tiltást. Amint javult a helyzet feloldottuk a tiltást.

Krabák János: A közgyűlés döntsön ezekben az ügyekben, mert ez így nem demokratikus.

Baló Attila: A közgyűlések között a vezetőség irányít, mert mobil és könnyebben összehívható.

Boncsér Attila: Én is az etetés letiltása ellen ágáltam, mert szerintem az emberi irigység volt a háttérben. Ha elvesszük az ételt a halak lefogynak. Túl sok a hal és kevés az élelem.

Baló Attila: A telepítés kényszerpályán volt, akkor és onnan tudtunk halat venni. Felkérem Mertus Gábort, hogy ismertesse az idei telepítés első részleteit.

Mertus Gábor: Hajdúnánással tárgyaltunk süllő telepítés ügyében. 0,5-1,5 kg-os állományról lenne szó, de pontyot és keszeget is szeretnénk eladni. Március elején fogunk konkrétan visszatérni a témára. A süllőállomány érdekében süllőfészkeket kell majd létrehoznunk. Ivadékot is telepíthetnénk, de az a korábbi tapasztalat szerint nem marad meg.

Baló Attila: A telepítés sikere érdekében a méretkorlátozás betartása fontos. Mivel a süllő érzékeny hal, a vezetőség javasolja, hogy élőhallal vagy halszelettel ne horgásszunk, csak pergetés legyen. Az élőhalas, vagy halszelettel történő horgászatnál a süllő általában mélyre nyel. Mivel a telepítési terv 0,5-1,5 kg közötti súly, így várhatóan több méreten aluli hal kerül megfogásra. A melyre nyelt csali esetében esély nincs arra, hogy a horogszabadítást követően a hal élve maradjon. Pergetéssel az akadások jelentős része a szájszélbe történik. Ilyenkor a méreten aluli halnak esélye van a túlélésre.

Szavazás:

A javaslatot 21 fő igen szavazat, 12 nem szavazat és 9 tartózkodás mellett a közgyűlés elfogadta.

**16/2023. közgyűlési határozat**

A közgyűlés 21 fő támogatása mellett, 12 ellenszavazattal, 9 fő tartózkodása mellett úgy határozott, amennyiben a süllő telepítés megvalósul, a tavon horgászni csak pergetve, műcsalival lehet.

További kérdések és hozzászólások hiányában a Baló Attila egyesületi elnök a közgyűlést bezárja.

Bőcs, 2023.03.03.

---------------------------------- -----------------------------------

Baló Attiláné Baló Attila

jegyzőkönyvvezető egyesületi elnök

---------------------------------- ---------------------------------

Silye Lajos Hudák Béla

hitelesítő hitelesítő